b'\n_START_ARTICLE_\nKyykk\xc3\xa4\n_START_PARAGRAPH_\nKyykk\xc3\xa4 on vuosisatoja vanha karjalainen ulkona pelattava peli. Kyyk\xc3\xa4ss\xc3\xa4 pyrit\xc3\xa4\xc3\xa4n kyykk\xc3\xa4mailoja, eli karttuja, heitt\xc3\xa4m\xc3\xa4ll\xc3\xa4 poistamaan puiset sylinterit, eli kyyk\xc3\xa4t, pelineli\xc3\xb6st\xc3\xa4 mahdollisimman v\xc3\xa4hin heitoin. Kyykk\xc3\xa4\xc3\xa4 voi pelata henkil\xc3\xb6kohtaisena pelin\xc3\xa4, paripelin\xc3\xa4 tai nelihenkisen\xc3\xa4 joukkuepelin\xc3\xa4. Lajin kattoj\xc3\xa4rjest\xc3\xb6n\xc3\xa4 Suomessa toimii Suomen Kyykk\xc3\xa4liitto.\n_START_SECTION_\nHistoria\n_START_PARAGRAPH_\nKirjailija I. K. Inha kirjoitti v. 1894 Vienan karjalasta ker\xc3\xa4\xc3\xa4miss\xc3\xa4 tiedoissaan pelin olevan v\xc3\xa4istym\xc3\xa4ss\xc3\xa4 \xe2\x80\x9dvanhuuttaan\xe2\x80\x9d ja paenneen syrj\xc3\xa4kyliin. Laatokan Karjalassa peli tunnettiin l\xc3\xa4hinn\xc3\xa4 Suoj\xc3\xa4rvell\xc3\xa4 ja Salmissa, mutta siell\xc3\xa4kin ly\xc3\xb6tiin kyykk\xc3\xa4\xc3\xa4 vain syrj\xc3\xa4kyliss\xc3\xa4. My\xc3\xb6s Kannaksella ja Inkeriss\xc3\xa4 peli tunnettiin._NEWLINE_Heimosotien j\xc3\xa4lkeen Suomeen siirtyneet Vienan ja Aunuksen siirtolaiset pelasivat kyykk\xc3\xa4\xc3\xa4 kes\xc3\xa4juhlillaan. Vuonna 1951 Karjalan Sivistysseura Boris Karppelan ja Kosti Pamilon johdolla aloitti kyykk\xc3\xa4pelin elvytt\xc3\xa4misen uudelleen. Mukaan tuli kuitenkin niin paljon pelaajia ja joukkueita, ett\xc3\xa4 pelaajien paremmuuden selville saamiseksi t\xc3\xa4ytyi laatia s\xc3\xa4\xc3\xa4nn\xc3\xb6t ja tehd\xc3\xa4 pistelaskusysteemi. Kyyk\xc3\xa4nly\xc3\xb6nnin s\xc3\xa4\xc3\xa4nt\xc3\xb6ihin otettiin tarkasti mukaan karjalaisen kyyk\xc3\xa4n vanhat pelitavat ja nimitykset. Ainoastaan pistelaskusysteemi ja joukkuepelist\xc3\xa4 kehitetty henkil\xc3\xb6kohtainen peli ovat uutta, samoin parikilpailu ja viisiottelu._NEWLINE_Vuonna 1964 Karjalan Sivistysseura ry. ja Karjalan Liitto ry. muodostivat yhteisty\xc3\xb6elimen, Karjalaisen Kyykk\xc3\xa4valtuuskunnan, jonka teht\xc3\xa4v\xc3\xa4n\xc3\xa4 oli kyykk\xc3\xa4toiminnan valvonta, sen kehitt\xc3\xa4minen ja s\xc3\xa4\xc3\xa4nt\xc3\xb6jen laatiminen, sek\xc3\xa4 karjalaseurojen v\xc3\xa4listen mestaruuskilpailujen j\xc3\xa4rjest\xc3\xa4minen ja pelituomarien koulutus._NEWLINE_Vuonna 1981 aloitettiin neuvottelut erillisen kyykk\xc3\xa4liiton perustamisesta. Karjalainen Kyykk\xc3\xa4liitto rekister\xc3\xb6itiin 17.10.1986. Karjalainen Kyykk\xc3\xa4liitto ry:n nimi muutettiin Suomen Kyykk\xc3\xa4liitto ry:ksi Kuopiossa 19.6.1993 liiton ylim\xc3\xa4\xc3\xa4r\xc3\xa4isess\xc3\xa4 kokouksessa. Suomen Kyykk\xc3\xa4liitto on ollut SLU:n alainen lajin kattoj\xc3\xa4rjest\xc3\xb6, nykyisin osa Valoa (Valtakunnallinen Liikunta- ja urheiluorganisaatio ry.)._NEWLINE_Suomen Kyykk\xc3\xa4liiton nykyinen puheenjohtaja on Imatran Kyykk\xc3\xa4\xc3\xa4 edustava Jyrki Juvonen. Liiton entinen pitk\xc3\xa4aikainen puheenjohtaja vuoteen 2012 asti oli 3\xc2\xa0000 metrin estejuoksun maailmanenn\xc3\xa4tysmies Pentti Karvonen.\n_START_SECTION_\nKilpailuhistoria\n_START_PARAGRAPH_\nMiesten joukkuepeli oli kyyk\xc3\xa4n ensimm\xc3\xa4inen pelimuoto. Vuosina 1951\xe2\x80\x931961 joukkuepelin SM-kilpailut j\xc3\xa4rjestettiin Seurasaaressa, Helsingiss\xc3\xa4. Vuodesta 1961 l\xc3\xa4htien kisat pidettiin ymp\xc3\xa4ri Suomea karjalaisten kes\xc3\xa4juhlien yhteydess\xc3\xa4. Miesten henkil\xc3\xb6kohtaisen pelin SM-kisat j\xc3\xa4rjestettiin vuodesta 1954, mutta varsinaiset ensimm\xc3\xa4iset SM-mitalit jaettiin 1964 juuri perustetun Karjalaisen Kyykk\xc3\xa4valtuuskunnan alaisuudessa. Vuonna 1971 jaettiin ensimm\xc3\xa4iset miesveteraanien SM-mitalit. Henkil\xc3\xb6kohtainen viisiottelu tuli mukaan ohjelmaan 1980-luvun lopulla. Miesten paripeli tuli SM-kilpailumuodoksi vasta v. 2005._NEWLINE_Naiset eiv\xc3\xa4t kilpailuhistorian alussa kilpailleet laisinkaan, mutta j\xc3\xa4sentoimikunta perustettiin v. 1950, kyykk\xc3\xa4toiminta aloitettiin v. 1951 ja naisjaosto perustettiin 1952. Kyyk\xc3\xa4n ensimm\xc3\xa4iset henkil\xc3\xb6kohtaisen pelin naismestarit leivottiin vuonna 1973 ja naisten parikilpailun mestarit vuonna 1980. Laji on kuitenkin aina hieman k\xc3\xa4rsinyt naiskilpailijoiden puutteesta.\n_START_SECTION_\nKyykk\xc3\xa4 nyky\xc3\xa4\xc3\xa4n\n_START_PARAGRAPH_\nSuomen Kyykk\xc3\xa4liiton alaiset seurat j\xc3\xa4rjest\xc3\xa4v\xc3\xa4t l\xc3\xa4pi vuoden valtakunnallisia kilpailuja (nykyisin n. 20\xe2\x80\x9330 vuodessa), piirinmestaruuskilpailuja sek\xc3\xa4 seurojen sis\xc3\xa4isi\xc3\xa4 kilpailuja. Tavallisesti turnauksia j\xc3\xa4rjestet\xc3\xa4\xc3\xa4n lauantaisin, mutta joillakin paikkakunnilla my\xc3\xb6s sunnuntaisin. Kes\xc3\xa4ll\xc3\xa4 peli\xc3\xa4 pelataan ulkona, talvisin hallissa. _NEWLINE_Kyyk\xc3\xa4ss\xc3\xa4 j\xc3\xa4rjestet\xc3\xa4\xc3\xa4n suomenmestaruuskilpailuita miesten joukkuekilpailussa ja naisten parikilpailussa (Karjalan Liiton j\xc3\xa4rjest\xc3\xa4mien Karjalan kes\xc3\xa4juhlien yhteydess\xc3\xa4), henkil\xc3\xb6kohtaisessa kyyk\xc3\xa4n viisiottelussa, miesten ja miesveteraanien parikilpailussa sek\xc3\xa4 kyyk\xc3\xa4n henkil\xc3\xb6kohtaisessa peliss\xc3\xa4 (miehet, naiset, veteraanit ja juniorit). N\xc3\xa4iden lis\xc3\xa4ksi pelataan hallimestaruuksista talvikaudella miesten joukkuepeliss\xc3\xa4, naisten paripeliss\xc3\xa4 sek\xc3\xa4 henkil\xc3\xb6kohtaisessa peliss\xc3\xa4._NEWLINE_Henkil\xc3\xb6kohtaisista SM-mitaleista p\xc3\xa4\xc3\xa4sev\xc3\xa4t kilpailemaan ne pelaajat, jotka ovat edellisen\xc3\xa4 kautena heitt\xc3\xa4neet v\xc3\xa4hint\xc3\xa4\xc3\xa4n kaksi mestaruussarjan tulosta (miehet +22, naiset +10)._NEWLINE_Kyyk\xc3\xa4ss\xc3\xa4 k\xc3\xa4yd\xc3\xa4\xc3\xa4n my\xc3\xb6s vuosittain pohjoismaiset mestaruuskilpailut, jolloin k\xc3\xa4yd\xc3\xa4\xc3\xa4n my\xc3\xb6s muun muassa Ruotsi\xe2\x80\x93Suomi-maaottelu. Kyykk\xc3\xa4\xc3\xa4 pelataan Suomen ulkopuolella hyvin v\xc3\xa4h\xc3\xa4n. Ruotsissa on kuusi kyykk\xc3\xa4seuraa ja Ven\xc3\xa4j\xc3\xa4ll\xc3\xa4 lajia harrastetaan hyvin rajatusti. Virossa on yksi vahva ja aktiivinen kyykk\xc3\xa4seura, jonka miesjoukkueen taso vastaa Suomen seurajoukkueiden k\xc3\xa4rke\xc3\xa4._NEWLINE_Kyyk\xc3\xa4n maailmanmestaruuskilpailuita on j\xc3\xa4rjestetty vuodesta 2001. J\xc3\xa4rjestyksess\xc3\xa4\xc3\xa4n kolmannet maailmanmestaruuskilpailut j\xc3\xa4rjestettiin 2006 elokuussa Karlsruhessa, Saksassa._NEWLINE_Vuonna 2009 MM-kisat j\xc3\xa4rjestettiin Valko-Ven\xc3\xa4j\xc3\xa4ll\xc3\xa4 31.7. \xe2\x80\x93 6.8.2009 Molodechnossa noin 70\xc2\xa0km p\xc3\xa4\xc3\xa4kaupungista Minskist\xc3\xa4 luoteeseen. Suomesta kisoihin l\xc3\xa4hti nelj\xc3\xa4 mies- ja kaksi naispelaajaa. Kisoissa pelattiin suomalaisen kyyk\xc3\xa4n lis\xc3\xa4ksi Gorodkia perinteisin metallimailoin sek\xc3\xa4 muovimaila-Gorodkia. Suomi menestyi kisoissa mainiosti, voittaen miesten joukkuekilpailun, naisten parikilpailun ja sekaparikilpailun. Lis\xc3\xa4ksi miehet ottivat kolmoisvoiton miesten henkil\xc3\xb6kohtaisessa peliss\xc3\xa4 ja naiset kaksoisvoiton naisten yksinpeliss\xc3\xa4._NEWLINE_Vuonna 2011 MM-kisat j\xc3\xa4rjestettiin Pietarissa. Suomalaisten menestys oli odotetusti hieman vaatimattomampaa kansainv\xc3\xa4lisen tason noustessa. Miesten joukkuekisassa tuli kuitenkin mestaruus ja t\xc3\xa4t\xc3\xa4 t\xc3\xa4ydensi kaksoisvoitto sekaparikilpailussa. Henkil\xc3\xb6kohtaisessa peliss\xc3\xa4 jouduttiin tyytym\xc3\xa4\xc3\xa4n miesten pronssiin, voiton menness\xc3\xa4 Viroon ja hopeasija Ukrainaan._NEWLINE_Vuonna 2013 j\xc3\xa4rjestettiin Kyyk\xc3\xa4n EM-kilpailut Loksassa, Virossa. Tuliaisina oli sek\xc3\xa4 miesten ett\xc3\xa4 naisten henkil\xc3\xb6kohtaisen pelin Euroopan mestaruus._NEWLINE_Kes\xc3\xa4isin kyykk\xc3\xa4kilpailuja pelataan kovilla hiekka- ja sorakentill\xc3\xa4, mik\xc3\xa4 on lajin virallinen kilpailualusta. Talvisin hallikisojen hiekkakent\xc3\xa4ll\xc3\xa4 pelattavien SM-hallikilpailujen lis\xc3\xa4ksi lajia voi harrastaa pakatulla lumella ja j\xc3\xa4\xc3\xa4ll\xc3\xa4 (esim. parkkipaikoilla tai j\xc3\xa4rven j\xc3\xa4\xc3\xa4ll\xc3\xa4)._NEWLINE_Monet suomalaiset karjalaseurat harrastavat kyykk\xc3\xa4\xc3\xa4 vain Suomen Kyykk\xc3\xa4liiton kilpailutoiminnan ulkopuolella, mutta osa seuroista ottaa osaa my\xc3\xb6s valtakunnallisiin kilpailuihin._NEWLINE_Suomen Kyykk\xc3\xa4liiton ulkopuolinen kyykk\xc3\xa4toiminta on aktiivista varsinkin talvisin opiskelijarintamalla. Tampereen teknillisell\xc3\xa4 yliopistolla j\xc3\xa4rjestet\xc3\xa4\xc3\xa4n vuosittain helmikuussa opiskelijoille tarkoitetut Akateemisen kyyk\xc3\xa4n MM-kilpailut. Nimest\xc3\xa4\xc3\xa4n huolimatta kilpailulla ei ole MM-arvoa ja kilpailukyky\xc3\xa4 parantavien aineiden (ja monessa tapauksessa heikent\xc3\xa4vien) k\xc3\xa4ytt\xc3\xb6 on sallittua. Kilpailu on osallistujam\xc3\xa4\xc3\xa4r\xc3\xa4lt\xc3\xa4\xc3\xa4n suurin kyykk\xc3\xa4tapahtuma maailmassa. Muita kaikkialta Suomesta osallistujia ker\xc3\xa4\xc3\xa4vi\xc3\xa4 akateemisia talvikyykk\xc3\xa4kilpailuja ovat Oulun Akateemisen M\xc3\xb6l\xc3\xb6kky- ja Kyykk\xc3\xa4seuran j\xc3\xa4rjest\xc3\xa4m\xc3\xa4 World Cup of Kyykk\xc3\xa4 ja Lappeenrannassa pelattava PoWiCup._NEWLINE_Oulussa, Lappeenrannassa ja Tampereella akateemista kyykk\xc3\xa4\xc3\xa4 harrastetaan enemm\xc3\xa4nkin, muun muassa talvisin pelattavan kyykk\xc3\xa4liigan muodossa. Toimintaa on lis\xc3\xa4ksi p\xc3\xa4\xc3\xa4kaupunkiseudulla, Turussa ja Jyv\xc3\xa4skyl\xc3\xa4ss\xc3\xa4. Kes\xc3\xa4kyyk\xc3\xa4n osalta opiskelija-aktiivisuus on my\xc3\xb6s kasvamassa. T\xc3\xa4st\xc3\xa4 hyv\xc3\xa4n\xc3\xa4 esimerkkin\xc3\xa4 jo perinteeksi muodostunut Kes\xc3\xa4hauki-turnaus, opiskelijoiden j\xc3\xa4rjest\xc3\xa4m\xc3\xa4 avoin joukkuekilpailu. Edellinen turnaus j\xc3\xa4rjestettiin 11.7.2015 Oulussa._NEWLINE_Kyyk\xc3\xa4n historiassa uusia pelaajia on lajin pariin saatu p\xc3\xa4\xc3\xa4asiassa aktiivisista kyykk\xc3\xa4suvuista. 2000-luvulta l\xc3\xa4htien kes\xc3\xa4kyyk\xc3\xa4n pariin on kuitenkin tullut pelaajia l\xc3\xa4hinn\xc3\xa4 juuri opiskelijapiireist\xc3\xa4._NEWLINE_Joidenkin mielest\xc3\xa4 suomalainen kyykk\xc3\xa4 on ainoa t\xc3\xa4ysin suomalainen urheilulaji (mallia tai osaa s\xc3\xa4\xc3\xa4nn\xc3\xb6ist\xc3\xa4 ei ole otettu toisesta urheilulajista), jossa j\xc3\xa4rjestet\xc3\xa4\xc3\xa4n viralliset MM-kisat.\n_START_SECTION_\nPelikentt\xc3\xa4\n_START_PARAGRAPH_\nKes\xc3\xa4kilpailuissa pelikentt\xc3\xa4 on mahdollisimman tasainen sorapintainen alue. Yksi kentt\xc3\xa4 tarvitsee reuna-alueineen tilaa noin 7x22 metri\xc3\xa4. Kentt\xc3\xa4 koostuu kahdesta neli\xc3\xb6st\xc3\xa4 ja niiden v\xc3\xa4lisest\xc3\xa4 alueesta. Oman joukkueen heittoneli\xc3\xb6 on vastapuolen pelineli\xc3\xb6. Neli\xc3\xb6 on kooltaan 5x5 metri\xc3\xa4 ja neli\xc3\xb6iden v\xc3\xa4linen matka on 10 metri\xc3\xa4. Nuorten, 10-vuotiaiden ja alle, pelineli\xc3\xb6t ovat 3x3 metri\xc3\xa4 ja neli\xc3\xb6iden v\xc3\xa4li 6 metri\xc3\xa4. Naisten uusi neli\xc3\xb6 on mitoiltaan 5x4 metri\xc3\xa4 (neli\xc3\xb6n takaosasta poistettu yksi metri).\n_START_SECTION_\nKyyk\xc3\xa4t\n_START_PARAGRAPH_\nKyyk\xc3\xa4t ovat puusta sorvattuja, reunoistaan py\xc3\xb6ristettyj\xc3\xa4 lieri\xc3\xb6it\xc3\xa4, joiden korkeus on 100mm ja halkaisija 65\xe2\x80\x9380mm. Pelin alussa kummankin neli\xc3\xb6n eturajalle pystytet\xc3\xa4\xc3\xa4n rivi kyykk\xc3\xa4pareja. Joukkuepeliss\xc3\xa4 20 paria alkaen 10\xc2\xa0cm sivurajasta ja henkil\xc3\xb6kohtaisessa peliss\xc3\xa4 10 paria alkaen 125\xc2\xa0cm sivurajasta. Pienell\xc3\xa4 kent\xc3\xa4ll\xc3\xa4 25\xc2\xa0cm sivurajasta.\n_START_SECTION_\nKyykk\xc3\xa4mailat\n_START_PARAGRAPH_\nMailat ovat puusta sorvattuja py\xc3\xb6reit\xc3\xa4 ja k\xc3\xa4densijallisia. Niiden enimm\xc3\xa4ispituus on 850mm, ja -paksuus 80mm. Mailojen painoa ei ole rajoitettu.\n_START_SECTION_\nHeittomatkat\n_START_PARAGRAPH_\n8-vuotiaat lapset suorittavat aloitusheiton ja jatkon 4 metrin et\xc3\xa4isyydelt\xc3\xa4 pelineli\xc3\xb6st\xc3\xa4; 10-vuotiaat suorittavat aloitusheiton 6 metrin p\xc3\xa4\xc3\xa4st\xc3\xa4 ja jatkon 4 metrin p\xc3\xa4\xc3\xa4st\xc3\xa4; 12-vuotiaat suorittavat aloitusheiton 8 metrin p\xc3\xa4\xc3\xa4st\xc3\xa4 ja jatkon 6 metrin p\xc3\xa4\xc3\xa4st\xc3\xa4; 15-vuotiaat suorittavat aloitusheiton 10 metrin p\xc3\xa4\xc3\xa4st\xc3\xa4 ja jatkon 8 metrin p\xc3\xa4\xc3\xa4st\xc3\xa4._NEWLINE_Naiset suorittavat aloitusheiton 10 metrin p\xc3\xa4\xc3\xa4st\xc3\xa4 pelineli\xc3\xb6st\xc3\xa4 ja jatkon 8 metrin p\xc3\xa4\xc3\xa4st\xc3\xa4; yli 70-vuotiaat naisveteraanit suorittavat aloitusheiton ja jatkon 8 metrin p\xc3\xa4\xc3\xa4st\xc3\xa4; _NEWLINE_miehet suorittavat aloitusheiton 15 metrin p\xc3\xa4\xc3\xa4st\xc3\xa4 ja jatkon 10 metrin p\xc3\xa4\xc3\xa4st\xc3\xa4; yli 70-vuotiaat miesveteraanit suorittavat aloitusheiton ja jatkon 10 metrin p\xc3\xa4\xc3\xa4st\xc3\xa4._NEWLINE_Jatko-osalle voi siirty\xc3\xa4 vasta sen j\xc3\xa4lkeen, kun avauksessa v\xc3\xa4hint\xc3\xa4\xc3\xa4n yksi kyykk\xc3\xa4 menee pelineli\xc3\xb6n ulkopuolelle.\n_START_SECTION_\nPelin kulku\n_START_PARAGRAPH_\nKyykk\xc3\xa4\xc3\xa4 voi pelata nelihenkisin joukkuein, parikilpailuna tai henkil\xc3\xb6kohtaisena kilpailuna. Joukkue- ja paripeliss\xc3\xa4 kullakin pelaajalla on k\xc3\xa4ytett\xc3\xa4viss\xc3\xa4\xc3\xa4n kaksi mailaa ly\xc3\xb6ntivuorossaan. Henkil\xc3\xb6kohtaisessa peliss\xc3\xa4 mailoja on k\xc3\xa4ytett\xc3\xa4viss\xc3\xa4 nelj\xc3\xa4 per ly\xc3\xb6ntivuoro._NEWLINE_Kukin pelaaja astuu vuorollaan heittoneli\xc3\xb6\xc3\xb6n, ja yritt\xc3\xa4\xc3\xa4 mailaa heitt\xc3\xa4m\xc3\xa4ll\xc3\xa4 ly\xc3\xb6d\xc3\xa4 kyyk\xc3\xa4t pois pelineli\xc3\xb6st\xc3\xa4. K\xc3\xa4ytt\xc3\xa4m\xc3\xa4tt\xc3\xa4 j\xc3\xa4\xc3\xa4neist\xc3\xa4 mailoista saa plus-pisteit\xc3\xa4; neli\xc3\xb6\xc3\xb6n tai neli\xc3\xb6iden v\xc3\xa4liin j\xc3\xa4\xc3\xa4neet kyyk\xc3\xa4t antavat miinuspisteit\xc3\xa4._NEWLINE_Pelipuolisko p\xc3\xa4\xc3\xa4ttyy, kunnes jompikumpi joukkue tai pari tyhjent\xc3\xa4\xc3\xa4 pelineli\xc3\xb6ns\xc3\xa4 kyykist\xc3\xa4. Vastustajalla on mahdollisuus ly\xc3\xb6d\xc3\xa4 sama mailam\xc3\xa4\xc3\xa4r\xc3\xa4 pelipuoliskoa kohden. T\xc3\xa4m\xc3\xa4n j\xc3\xa4lkeen vaihdetaan pelipuoliskoja, ja pelataan toinen puoli kuten edell\xc3\xa4. Joukkueiden keskin\xc3\xa4inen paremmuus selvi\xc3\xa4\xc3\xa4 pelipisteiden erotuksella. Pelin voitosta saa voittaja kaksi pistett\xc3\xa4, tasapelist\xc3\xa4 tulee molemmille yksi piste ja h\xc3\xa4vi\xc3\xb6st\xc3\xa4 nolla pistett\xc3\xa4._NEWLINE_Henkil\xc3\xb6kohtaisessa peliss\xc3\xa4 on k\xc3\xa4ytett\xc3\xa4viss\xc3\xa4 20 mailaa per pelipuolisko. Pelaaja heitt\xc3\xa4\xc3\xa4 nelj\xc3\xa4 mailaa, mink\xc3\xa4 j\xc3\xa4lkeen pelivuoro siirtyy vastapelaajalle ja nelj\xc3\xa4n mailan j\xc3\xa4lkeen taas takaisin. Pelaajan tulos on k\xc3\xa4ytt\xc3\xa4m\xc3\xa4tt\xc3\xa4 j\xc3\xa4\xc3\xa4neiden mailojen m\xc3\xa4\xc3\xa4r\xc3\xa4 (1 piste/maila). Kun kentt\xc3\xa4 tyhjenee kyykist\xc3\xa4, vaihdetaan pelipuoliskoja ja pelataan toinen puoli kuten edell\xc3\xa4._NEWLINE_Pelaajan lopputulos on molempien puoliskojen yhteenlaskettu tulos. Yleens\xc3\xa4 henkil\xc3\xb6kohtaisessa peliss\xc3\xa4 ei pelata vastapelaajaa vastaan, vaan pyrit\xc3\xa4\xc3\xa4n ly\xc3\xb6m\xc3\xa4\xc3\xa4n mahdollisimman hyv\xc3\xa4 oma tulos (vrt. golf).  Miesten SE-tulosta sivutakseen on pelineli\xc3\xb6t tyhjennettev\xc3\xa4 yhteens\xc3\xa4 kymmenell\xc3\xa4 mailalla (esim. er\xc3\xa4kohtaiset tyhjennykset 5 ja 5 tai 4 ja 6 mailalla). Veli-Pekka Ehoniemi l\xc3\xb6i enn\xc3\xa4tyspeliss\xc3\xa4\xc3\xa4n 2011 yhden er\xc3\xa4n tyhj\xc3\xa4ksi kolmella sauvalla, mik\xc3\xa4 lienee ainoa kerta lajin kilpahistoriassa.'